'Prioritiseer boere, landbouwerkers' | Netwerk24
Die derde vlaag Covid-19-infeksies is tans besig om teen 'n kommerwekkende tempo toe te neem.
Dit is egter nie net in stede waar inwoners steier onder die virus nie, maar so ook dié in landelike gebiede, sê die landbou-organisasie Agri Wes-Kaap.
"Landelike gebiede is net so kwesbaar vir die virus. Ons het onlangs gesien hoe 'n hele dorpie, by name Kliprand, in kwarantyn geplaas is en die negatiewe uitwerking wat dit op die plaaslike gemeenskap gehad het," sê Jannie Strydom, uitvoerende hoof van Agri Wes-Kaap.
Die landbousektor het 'n groot verantwoordelikheid om die land se voedselsekerheid te handhaaf, ongeag die bloot­stelling aan die virus, voer hy aan.
Wingerde in die Wes-Kaap. Foto ter illustrasie deur Chrislene Retief
Agri Wes-Kaap is teleurgesteld dat boere en landbouwerkers nie geprioritiseer is om die inenting teen Covid-19 te ontvang nie. "Alhoewel die landbousektor as 'n noodsaaklike sektor verklaar is, is die sektor nie geprioritiseer vir Covid-19-inentings nie. Die landbousektor en landelike ekonomieë kan dit bloot nie bekostig nie," voeg Strydom by.
Agri Wes-Kaap doen 'n beroep op die regering om Covid-19-inentings in die landbousektor te prioritiseer en moedig boere en landbouwerkers aan om vir die entstof te registreer.